b"\n_START_ARTICLE_\nKulu (\xc3\x8dndia)\n_START_SECTION_\nHist\xc3\xb2ria\n_START_PARAGRAPH_\nFou tamb\xc3\xa9 una de les dues talukes de la subdivisi\xc3\xb3 de Kulu al districte de Kangra amb una superf\xc3\xadcie de 2730\xc2\xa0km\xc2\xb2 i una poblaci\xc3\xb3 de 64.630 habitants (1891) amb 42 pobles entre els quals Nagar la capital de la subdivisi\xc3\xb3 i Sultanpur, la capital de la taluka. Forma la vall el riu Beas. Les muntanyes el separen de les valls de Spiti, Chenab i Ravi, i de la vall del Sutlej._NEWLINE_La poblaci\xc3\xb3 de la vall el 1881 era 100.259 habitants i la superf\xc3\xadcie de 5009\xc2\xa0km\xc2\xb2 amb 48 pobles. La poblaci\xc3\xb3 era totalment hind\xc3\xba.\n_START_SECTION_\nEstat principesc\n_START_PARAGRAPH_\nEl principat de Kulu (tamb\xc3\xa9 Kullu) fou un dels onze estats rajputs originals entre el Ravi i el Sutlej i segurament s'havia format per una branca dels katochs derivada del gran regne katoch de Jullundur. Hi va estar el peregr\xc3\xad xin\xc3\xa8s Hiueu Tsiang al segle VII._NEWLINE_La tradici\xc3\xb3 conserva el nom de 87 pr\xc3\xadnceps fins al final del segle\xc2\xa0XIX, per\xc3\xb2 la hist\xc3\xb2ria autentica \xc3\xa9s desconeguda abans del segle\xc2\xa0XV quan el raja Sudh Sing (el 74\xc3\xa8 des del primer) va pujar al tron vers 1482. Al segle\xc2\xa0XVI la capital era a Makarhar. A la meitat del segle\xc2\xa0XVII la capital era a Naggar i es va traslladar a Sultanpur i per la mateixa \xc3\xa8poca es va annexionar el principat de Lag que ja era vassall, i es van fer altres conquestes. vers 1700 va conquerir Lahul i Spiti, i el 1703 va prendre possessi\xc3\xb3 de Shangri i Kotgarh on va construir la fortalesa de Kangal, que va perdre davant Bashahr el 1719 per\xc3\xb2 fou recuperada m\xc3\xa9s tard en data desconegdua; en aquest temps Kulu va arribar a la seva m\xc3\xa0xima extensi\xc3\xb3 (uns 16.000\xc2\xa0km\xc2\xb2). Vers 1720/1730 va annexionar les fortaleses de Salachni, Bagi i Lavakaran, i les comarques de Thiti i Jigolri. Raja Jai Singh va abdicar el 1742 i va morir l'1 de mar\xc3\xa7 de 1744. A la meitat del segle\xc2\xa0XVIII, el 1749, va annexionar el principat de Bir (Bangahal). Raja Tedhi Singh va morir el 10 de gener de 1767 deixant 18 fills; 64 dones del seu harem van cometre sati. Pritam Singh va atacar i ocupar Garh Chhatar i Trilokpur vers 1781,_NEWLINE_Quan els gurkhes van envair el pa\xc3\xads governava Bikrama Singh que va pagar tribut pels seus territoris del Cis-Sutlej al mateix temps que tamb\xc3\xa9 pagava tribut a Sansar Chand, el pr\xc3\xadncep katoch de Kangra per tot el principat. El 1809 Ranjit Singh es va apoderar del principat de Sansar Chand i va comen\xc3\xa7ar a cobrar tribut al raja de Kulu. Tres anys despr\xc3\xa9s els sikhs van exigir un pagament de cinquanta mil r\xc3\xbapies que el raja va refusar i llavors Ranjit Singh va ocupar la seva capital Sultanpur i va saquejar el palau reial. Bikrama va poder subornar als sikhs per la seva retirada pagant tots els diners que va poder recollir. Despr\xc3\xa9s de l'expulsi\xc3\xb3 dels gurkhes el raja va esdevenir feudatari dels brit\xc3\xa0nics (1815) per la part dels seus dominis al Cis-Sutlej. El 1816 la successi\xc3\xb3 va passar a Ajit Singh, nascut el 1810, fill il\xc2\xb7leg\xc3\xadtim de Bikrama Singh, que no havia deixat fills leg\xc3\xadtims. _NEWLINE_El 1840 el general Ventura al servei dels sikhs de Lahore, va fer una expedici\xc3\xb3 al principat de Mandi, que va conquerir, i despr\xc3\xa9s de la conquesta un dels seus lloctinents va atacar Kulu acusant al raja de ser hostil. El raja no va poder oferir resist\xc3\xa8ncia i fou fet presoner per\xc3\xb2 el mal tractat donat va despertar els sentiments patri\xc3\xb2tics i lleialistes dels habitants i quan els atacants es retiraven pel pas de Basleo, foren atacats pels muntanyesos que els van derrotar i massacrar i van rescatar al seu sobir\xc3\xa0. Ajit es va retirar al seu reducte de Shangri o Sangri, que tenia en feu dels brit\xc3\xa0nics des de 1815, on estava protegit de la venjan\xc3\xa7a de Lahore. Poc despr\xc3\xa9s un ex\xc3\xa8rcit sikh fou enviat a Seoraj o Saraj que van trobar deserta doncs els habitants havien fugit a les muntanyes i boscos inaccessibles de la rodalia. Els sikhs van donar el pa\xc3\xads en jagir al raja de Mandi deixant-hi una guarnici\xc3\xb3._NEWLINE_Ajit va morir a Shangri el setembre de 1841 i un cos\xc3\xad, Thakur Singh (fill il\xc2\xb7leg\xc3\xadtim de Mian Prem Singh, germ\xc3\xa0 de Pritam Singh) es va instal\xc2\xb7lar llavors a Rupi com a jagirdar protegit pels sikhs, mentre un altre parent, Mian Hira Singh, adoptat per Ajit, rebia Shangri (Sangri) i Seoraj (vegeu Sangri)._NEWLINE_El 1846 despr\xc3\xa9s de la primera Guerra Sikh el doab de Jullundur i els estats de la muntanya van passar als brit\xc3\xa0nics i Kulu, Lahul i Spiti van esdevenir tehsils o talukes del districte de Kangra. Thakur Singh fou reconegut pels brit\xc3\xa0nics com a raja (abans jagirdar) de Rupi per sanad de 24 d'octubre de 1846; a la seva mort el 1852, el seu fill Gyan Singh, de legitimitat dubtosa, nom\xc3\xa9s va aconseguir l'inferior t\xc3\xadtol de rai amb la meitat de la terra i sense poders pol\xc3\xadtics, per\xc3\xb2 m\xc3\xa9s tard l'altra meitat li fou retornada amb certs drets del govern. El 1892 va pujar al tron Megh Singh que va aconseguir el t\xc3\xadtol de rai bahadur i va morir el 10 de maig de 1921. El darrer sobir\xc3\xa0 fou Bhagwant Singh._NEWLINE_La capital del rages fou Nagar."